LUFUNJISHO 12
Mwingilo Wetu wa Kusapwila Bamunengezha Byepi?
Lufu lwanji byo lwafwenyenye pepi, Yesu waambile’mba: “Ano mambo awama a Bufumu bakeasapwila pano pa ntanda ponse kwikala bukamonyi ku bisaka byonse bya bantu, apa bino mpelo ikafike.” (Mateo 24:14) Pano uno mwingilo wa kusapwila mwaya ntanda yonse twakonsha kumwingila byepi? Twakonsha kumwingila kupichila mu kulondela byaubanga Yesu byo ajinga pano pa ntanda.—Luka 8:1.
Tuya na kwisamba na bantu ku mazubo abo. Yesu wafunjishe baana banji ba bwanga kusapwila mambo awama ku nzubo ku nzubo. (Mateo 10:11-13; Byubilo 5:42; 20:20) Bano basapwishi batanshi bebabenye mapunzha a kusapwilamo. (Mateo 10:5, 6; 2 Kolinda 10:13) Ne lelo jino mwingilo wetu wa kusapwila bamunengezha bingi bulongo, bipwilo byonse bebipa nyaunda mwakwingijila. Kuba bino kwitulengela kufikizha mukambizho wa kwa Yesu wa “kusapwila bantu ne kushimuna bulongo.”—Byubilo 10:42.
Twibikako kusapwila bantu konse ko bakonsha kutanwa. Yesu witushijile mwa kulondela byo asapwilanga mu mapunzha mutanwa bantu bavula, nabiji kukitulu kya kalunga ka mema nangwa pa mushima patapulanga bantu mema. (Mako 4:1; Yoano 4:5-15) Ne atweba twisamba bya mu Baibolo na bantu mu mapunzha apusana pusana nabiji mu mikwakwa, mu mapunzha a busulu, nangwa pa lamya. Ne atweba tusapwila ku bo twikala nabo kipikipi, bo twingila nabo, bo tufunda nabo ne balongo betu. Kuno kwibikako kwetu kwalengela bantu bavula mwaya ntanda kumvwa “mambo a lupulukilo.”—Salamo 96:2.
Nanchi mwakonsha kuvulukapo muntu ye mwakonsha kwisamba nanji mambo awama a Bufumu bwa Lesa ne byo bukoba kulutwe nyi? Kange mwilamine ano mambo apana luketekelo ne. Isambaingapo na bakwenu.
Ñanyi “mambo awama” o twafwainwa kusapwila?
Bakamonyi ba kwa Yehoba babena kulondela byepi jishinda jaingijishanga Yesu pa kusapwila?
run_Latn cjk_Latn bem_Latn bem_Latn bem_Latn bem_Latn cjk_Latn bem_Latn